KOMISIJOS REGLAMENTAS (EB) Nr. 394/2007
2007 m. balandžio 12 d.
iš dalies keičiantis Tarybos reglamento (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų I priedą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. birželio 24 d. Tarybos reglamentą (EEB) Nr. 2092/91 dėl ekologinės žemės ūkio produktų gamybos ir nuorodų apie tokią gamybą ant žemės ūkio ir maisto produktų (1), ypač į jo 13 straipsnio antrą įtrauką,
kadangi:
(1)
Remiantis Reglamento (EEB) Nr. 2092/91 I priede nustatytais ekologinės gamybos ūkyje principais, gyvuliai turi būti šeriami ekologiškai pagamintais pašarais. Tačiau ribotą pašarų raciono dalį gali sudaryti pertvarkymo laikotarpio pašarai, kaip apibrėžta Reglamento (EEB) Nr. 2092/91 4 straipsnio 24 punkte.
(2)
Pastaruoju metu dėl prastesnio nei vidutinio ekologiškų kultūrų derliaus, sugriežtintų organinės kilmės pašarams keliamų teisinių reikalavimų ir besiplečiančios ekologiškų produktų rinkos, kai kuriose valstybėse narėse gamintojai susiduria su ekologiškų pašarų trūkumu. Siekiant tą trūkumą sumažinti, būtų tikslinga tam tikram ribotam laikotarpiui nustatyti didesnę pertvarkymo laikotarpio pašarų, kurie gali būti įtraukiami į pašarų racioną, procentinę dalį.
(3)
Laikinai padidinus leistiną pertvarkymo laikotarpio pašarų procentinę dalį, bus užtikrintas tolesnis ekologiškų pašarų tiekimas ir sukurtos paskatos ūkininkams pereiti prie ekologinio ūkininkavimo gerinant pertvarkymo laikotarpio pašarų rinką.
(4)
Todėl Reglamentas (EEB) Nr. 2092/91 turėtų būti atitinkamai iš dalies pakeistas.
(5)
Šiame reglamente numatytos priemonės atitinka Reglamento (EEB) Nr. 2092/91 14 straipsniu įsteigto Komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 2092/91 I priedas iš dalies keičiamas pagal šio reglamento priedą.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. balandžio 12 d.